መላኩና ገብረዋህድ የዕምነት ክህደት ቃላቸውን ሰጡ
– በሙስና ወንጀል ተከሰው የፍርድ ሂደታቸውን እየተከታተሉ የሚገኙት የገቢዎችና ጉምሩክ ባለሥልጣን የቀድሞ ዋና ዳይሬክተርና አቶ መላኩ ፈንታና ምክትላቸው አቶ ገብረዋህድ ገብረፃዲቅ የእምነት ክህደት ቃላቸውን ሰጡ፡፡ተከሳሾቹ ለከፍተኛ ፍርድ ቤት 15ኛ ወንጀል ችሎት ዛሬ የሰጡት የተከሳሽነት ቃል ከተከፈተባቸው ሦስት የክስ መዝገቦች በሁለቱ ላይ ነው፡፡ በሁለቱ የወንጀል የክስ መዝገቦች 11 ክሶች የተመሰረቱበት መላኩ ሁሉንም ክሶች ‘አልፈፀምኩም’ ወይም ‘ጥፋተኛ አይደለሁም’ በማለት የእምነት ክህደት ቃሉን ለፍርድ ቤቱ ሰጥቷል፡፡ የመንግስት ስራን በማያመች ሁኔታ መምራት፣ ሥልጣንን ያለአግባብ መገልገል፣ ምንጩ ያልታወቀ ንብረት ማፍራት እንዲሁም በህገወጥ መንገድ የተገኘ ገንዘብ ህጋዊ እስመስሎ ማቅረብ የሚሉ ክሶች አቶ መላኩ በነዚህ መዝገቦች ከተመሰረቱበት ክሶች መካከል ይገኛሉ፡፡አቶ መላኩ ዛሬ በሰጡት የእምነት ክህደት ቃል አንዳንዱን ክሶች ‘በህግ የተፈጸመ ተግባር ነው የፈፀምኩት’ በማለት ጥፋተኛ አይደለውም ብለው ክሱን የካዱ ሲሆን ሌሎች ክሶችን ደግሞ ተፈፀመ የተባሉትን ድርጊቶች ክደዋል፡፡አቶ ገብረዋህድም በተመሳሳይ በሁለቱ መዝገቦች የተመሰረተባቸውን 22 ክሶች እያንዳንዳቸውን ‘አልፈፀምኩም’ ወይም ‘ጥፋተኛ አይደለሁም’ ሲሉ ተከራክረዋል፡፡አቶ መላኩ ከተከሰሱበት ወንጀሎች በተጨማሪ አቶ ገብረዋህድ ጉቦ መቀበል፣ ህገወጥ መሳሪያ ይዞ መገኘትና ንብረት የመያዝ መብትን በአግባቡ አለመፈፀም የሚሉ ክሶች ተመስርተውባቸዋል፡፡በሁለቱ መዝገቦች ከሁለት ተከሳሾች በስተቀር ሁሉም ተከሳሾች የዕምነት ክህደት ቃላቸውን የሰጡ ሲሆን አቶ ከተማ ከበደ በዘውዲቱ ሆስፒታል ህክምና በመከታተል ላይ በመሆናቸው ሌላው ተከሳሽ አቶ ጌቱ ገለቴ ደግሞ ጉዳያቸው በሌሉበት የሚታይ በመሆኑ የዕምነት ክህደታ ቃል አልሰጡም፡፡ፍርድ ቤቱ ከሐምሌ ወር ጀምሮ የዓቃቤ ህግ ምስክሮችን መስማት እንደሚጀምር በዛሬው ችሎት ትዕዛዝ ሰጥቷል፡፡        ሦስተኛው የክስ መዝገብ የሥነ ምግባርና ፀረ ሙስና ኮሚሽን ዓቃቢያን ህግ ክስ እንዲሻሻል ችሎቱ ያሳለፈውን የክስ ይነጠል ትዕዛዝን በመቃወም ይግባኝ ለጠቅላይ ፍርድ ቤት ያስገቡ በመሆኑ በዚህ መዝገብ የእምነት ክህደት ቃል አልተገባም፡፡ ጠቅላይ ፍርድ ቤት በጉዳዩ በዚህ ሳምንት መጨረሻ ውሳኔ ያስተላልፋል ተብሎ ይጠበቃል፡፡